PoK से भारत में घुसपैठ करते BAT कमांडो और आतंकियों को सेना ने किया ढेर, VIDEO आया सामने  
सेना ने जारी किया वीडियो
वीडियो में घुसपैठ करने के लिए रेंगते दिख रहे हैं आतंकी
कुछ दिन पहले का है वीडियो
पाकिस्तान भारत में PoK के रास्ते से घुसपैठ कराने से बाज नहीं आ रहा है. हाल ही में भारतीय सेना ने एक ऐसा वीडियो जारी किया है जिसमें पाकिस्तान के BAT कमांडो के साथ-साथ आतंकी भारतीय सीमा में घुसपैठ करते दिख रहे हैं. यह वीडियो पूंछ की दूसरी ओर पाक कब्जे वाले कश्मीर के हाजीपीर सेक्टर का है. यह जगह पाकिस्तान के अल्लूरी पोस्ट के पास की है. यहां पाकिस्तान की 25 पंजाब के जवानों की तैनाती है.
पूंछ में एलओसी पर बैट कमांडो और आतंकी को घुसपैठ कराता पाक सेना का वीडियो आया @adgpi@NorthernComd_IA@prodefencejammu@Whiteknight_IApic.twitter.com/sP2FdiCS95
यह वीडियो कुछ दिन पहले का बताया जा रहा है जब बैट कमांडो भारतीय सीमा में प्रवेश करने की कोशिश कर रहे थे. घुसपैठिये जब भारतीय सीमा के पास आए थे तो सेना उन्हें गोली मार दिया था. इस घटना के कई दिन बाद तक दो का शव सीमा के पास ही पड़े हुए थे. सेना से मिली जानकारी के अनुसार इनको घुसपैठ कराने के लिये 11 और 12 सितम्बर को पाकिस्तान की तरफ़ से लगातार गोलीबारी हुई थी. पाकिस्तान ने भारतीय चौकियों के साथ-साथ  अलग-अलग जगहों पर सिविल इलाकों को निशाना बनाया ताकि इनको गोलीबारी के बीच भारतीय सेना का ध्यान भटका कर घुसपैठ कराया जा सके. भारतीय सेना ने घुसपैठ की उन कोशिशों को बाद में नाकाम कर दिया था. 
गौरतलब है कि कुछ दिन पहले ही ऐसी खबर आई थी कि BAT कमांडो भारत में हमले की फिराक में हैं. 5 अगस्त के बाद पाक ने एलओसी पर 100 के करीब एसएसजी के कमांडो तैनात किये हैं. आपको बता दें कि बैट टीम में पाक सेना के कमांडो और आतंकी होते हैं, जो घात लगाकर और घने अंधेरे का फायदा उठाकर हमला करते हैं. इस हमले की आशंका को देखते हुए पूरे एलओसी पर सेना हाई अलर्ट पर है. बताया जा रहा है कि पाक चाहकर भी कश्मीर में कोई गड़बड़ी नहीं करा पा रहा है. इसी हताशा में इस तरह के हमले को अंजाम देने की फिराक में है.  
जम्मू-कश्मीर से अनुच्छेद 370 हटाये जाने के बाद 5 अगस्त से अब तक 8 आतंकी मारे गए थे, जबकि जुलाई में 13 और जून में 23 आतंकी मारे गए थे. इस वजह से अब उसके पास बैट एक्शन के अलावा कोई दूसरा विकल्प नहीं बचता है. गौरतलब है कि पाक सेना ने पिछला बैट एक्शन 3 अगस्त को केरन सेक्टर में किया था, तब उसके पांचो जवान मारे गए थे. आपको बता दें कि दो दिन पहले ही इंडियन आर्मी (Indian Army) ने जम्मू-कश्मीर (Jammu Kashmir) के केरन सेक्टर (Keran sector) में पाकिस्तान बॉर्डर एक्शन टीम (BAT) के एक दल द्वारा घुसपैठ की नाकाम कोशिश का एक वीडियो शेयर किया.